S-189/2008

Mál þetta, sem þingfest var 23. apríl sl. og dómtekið sama dag, er höfðað með ákæru lögreglustjórans á Selfossi, dagsettri 7. apríl 2008 á hendur K-kk-þgf M-kk-þgf G-kk-þgf, kt. 000000-0000 Háengi 2, Selfossi en nú til dvalar í fangelsinu að Kvíabryggju, Grundarfirði,

„fyrir umferðarlagabrot, brot á náttúruverndarlögum og nytjastuld

I.

með því að hafa, aðfaranótt föstudagsins 6. apríl 2007 ekið bifreiðinni MG-509 norður Norðurlandsveg við Skálann á Blönduósi, sviptur ökurétti ævilangt.

(020-2007-1182)

Telst brot ákærða varða við 1. mgr. 48. gr. umferðarlaga nr. 50, 1987, sbr. 1. mgr. 100. gr. sömu laga.

II.

með því að hafa, að kvöldi laugardagsins 16. júní 2007 ekið bifreiðinni UO-952 suður Snæfellsnesveg frá félagsheimilinu Skildi, áleiðis til Stokkseyrar, sviptur ökurétti ævilangt og undir áhrifum áfengis (vínandamagn í blóði 2,22‰), uns lögregla stöðvaði akstur ákærða, skammt sunnan Kaldármela í Borgarbyggð. (013-2007-3110)

Teljast brot ákærða varða við 1. mgr., sbr. 3. mgr. 45. gr. og 1. mgr. 48. gr. umferðarlaga nr. 50, 1987, sbr. 1. mgr. 100. gr. sömu laga.

III.

með því að hafa, miðvikudaginn 4. júlí 2007 ekið bifreiðinni YJ-136 frá Selfossi, án heimildar eiganda hennar og sviptur ökurétti ævilangt, í Þjórsárdal og þaðan um Landmannaleið að sprengigígnum Ljótapolli á Landmannaafrétti og fyrir að hafa þar rétt fyrir miðnætti að kvöldi sama dags, ekið utan vega eftir gígbarmi Ljótapolls á norðvesturhlið gígsins og þaðan niður í gíginn, þar sem ákærði gerði ítrekaðar tilraunir til að aka bifreiðinni upp úr sprengigígnum án árangurs þar til bifreiðinni stöðvaðist í vatninu. (031-2007-02840)

Teljast brot ákærða varða við 1. mgr. 259. gr. almennra hegningarlaga nr. 19, 1940, 1. mgr. 48. gr. umferðarlaga nr. 50, 1987 sbr. 1. mgr. 100. gr. sömu laga og 1. mgr. 17. gr. náttúrverndarlaga nr. 44, 1999, sbr. 76. gr. sömu laga

Þess er krafist að ákærði verði dæmdur til refsingar og til sviptingar ökuréttar, samkvæmt 101. og 102. gr. umferðarlaga nr. 50, 1987, sbr. lög nr. 44, 1993, lög nr. 57, 1997, lög nr. 23, 1998, lög nr. 132, 2003 og lög nr. 84, 2004.“

Ákærði kom fyrir dóminn og játaði brot sín greiðlega. Er játning hans í samræmi við önnur gögn málsins og verður hann sakfelldur fyrir brot sín en þau eru í ákæru réttilega færð til refsiákvæða. Ákærði hefur með háttsemi sinni unnið sér til refsingar.

Farið var með málið samkvæmt ákvæðum 125. gr. laga nr. 19/1991 og var það tekið til dóms án frekari sönnunarfærslu er sækjanda og verjanda, hafði verið gefinn kostur á að tjá sig um lagaatriði og ákvörðun viðurlaga. Um málavexti vísast til ákæruskjals.

Ákærði er með langan brotaferil, allt frá árinu 1998. Hefur honum ellefu sinnum áður verið gerð refsing fyrir að aka sviptur ökurétti og átta sinnum verið gerð refsing vegna ölvunaraksturs. Síðast var ákærði dæmdur í sex mánaða fangelsi þann 15. júní 2007 fyrir ölvunarakstur, að aka sviptur ökurétti og fleiri umferðarlagabrot. Brot ákærða samkvæmt ákærulið I framdi ákærði áður en síðasti dómur var kveðinn upp og verður ákærða gerður hegningarauki vegna þess liðar samkvæmt reglum 78. gr. almennra hegningarlaga nr. 19/1940. Þá er ákærði sakfelldur fyrir náttúruspjöll er hann framdi við Ljótapoll á Landmannaafrétti en þar reynd ákærði ítrekað að aka uppúr gígnum með tilheyrandi spjöllum. Við ákvörðun refsingar verður litið til þess að ákærði sé vanaafbrotamaður í skilningi 72. gr. almennra hegningarlaga nr. 19/1940.

Með vísan til þess sem að ofan segir skal ákærði sæta fangelsi í fjórtán mánuði.

Þá skal ákærði sviptur ökurétti ævilangt.

Í samræmi við 1. mgr. 165. gr. ber að dæma ákærða til greiðslu sakarkostnaðar sem er samkvæmt yfirliti 80.648 krónur auk þóknun skipaðs verjanda ákærða, H-kk-ef I-kk-ef hæstaréttarlögmanns, 55.000 krónur að meðtöldum virðisaukaskatti og 5.429 krónur í aksturskostnað.

Á-kvk-nf G-kvk-nf héraðsdómari kveður upp dóm þennan.

D ó m s o r ð :

Ákærði, K-kk-nf M-kk-nf G-kk-nf, sæti fangelsi í fjórtán mánuði. Ákærði er sviptur ökurétti ævilangt frá birtingu dóms þessa að telja.

Ákærði greiði allan sakarkostnað að fjárhæð 141.077 krónur, þar með talda þóknun skipaðs verjanda hans, H-kk-ef I-kk-ef hæstaréttarlögmanns 55.000 krónur að meðtöldum virðisaukaskatti og ferðakostnað 5.429 krónur.

Á-kvk-nf G-kvk-nf.